রাসূল-ই-আকরাম (সা) মদিনা আগমনের পর পরই মদিনার স্থানীয়-অস্থানীয় সকল গোত্রের সঙ্গে পারস্পরিক সন্ধিসূত্রে আবদ্ধ হয়ে একটি কমন উম্মাহ্ গঠন করেছিলেন এবং সন্ধিতে আবদ্ধ সকল পক্ষকেই মুসলমানদের পক্ষ থেকে পূর্ণ সহযোগিতা ও নিরাপত্তার আশ্বাস প্রদান করেছিলেন। মদিনার ইহুদিরাও ছিল এই সন্ধিচুক্তির অন্যতম শরিক। সন্ধিচুক্তি অনুসারে ইসলাম ও মুসলিম শক্তির বিরুদ্ধে কোন অন্তর্ঘাত ও নাশকতামূলক কাজে লিপ্ত হওয়া কিংবা ইসলাম বৈরী কোনো শক্তির সঙ্গে কোনরূপ যোগাযোগ কঠোরভাবে নিষিদ্ধ ছিল এবং তা ছিল শাস্তিযোগ্য অপরাধ। প্রথম দিকে বেশ কিছুদিন তারা শান্ত ও নিরপেক্ষ জীবন যাপন করলেও অল্পদিনের ভেতর তাদের মুখোশ উন্মোচিত হয় এবং তাদের চিরাচরিত অন্তর্ঘাত ও বিশ্বাসঘাতকতামূলক রূপ ফুটে ওঠে। একদিকে যেমন মদিনার মুনাফিকদের সঙ্গে হাত মিলায়, তেমনি অপরদিকে মক্কার কাফির কুরাইশদের সঙ্গেও যোগাযোগ স্থাপন করে।